钦定古今图书集成/明伦汇编/氏族典/第288卷 > 黄龙
## 钦定古今图书集成/明伦汇编/氏族典/第288卷 > 黄龙

按《明外史黄龙传》：“龙，辽东人。初以小校从复锦州，累
官至参将。崇祯三年，从复滦州，功第一，迁副总兵。寻
论功进秩为都督佥事，世荫副千户。登莱巡抚孙元
化以刘兴治乱东江，请龙往镇。兵部尚书梁廷栋因
言龙攻滦功冠诸将，乞用为总兵，从之。游击耿仲明
党李梅通洋，系之狱。仲明弟都司仲裕在龙军，仲明令作乱，率部卒假索饷名，围龙署，拥至演武场，折股
去耳鼻，将杀之，诸将为救免。未几，捕斩仲裕，疏请正
仲明罪。会元化劾龙克饷致兵哗。帝命充为事官，而
核仲明主使状。仲明遂偕孔有德反，以五年正月陷
登州，招岛中诸将同反。旅顺副将陈有时、广鹿岛副
将毛承禄皆从之。承禄又招诸岛将士。龙急遣尚可
喜、金声桓等抚定诸岛。贼困，遂于六年春浮海遁去。
初，龙驻旅顺，贼来袭，御败之。斩贼魁李应元，生擒毛
承禄等十六人，获首级一千有奇，夺还妇女无算。帝
大喜，复龙官。有德等大愤，欲报，七月遂引大兵来袭。
龙数战皆败，火药矢石俱尽。龙率游击李惟鸾等力
战被围，知不能脱，自刎死。惟鸾及诸将项祚临、樊化
龙、张大禄、尚可义俱死。